Ontmoet MKR se eerste groep tuiskokke | Maroela Media
My Kitchen Rules SA (MKR SA) is terug vir 'n derde seisoen. Die eerste tafel van vyf spanne sal dit uitspook oor die volgende vyf weke tydens die sogenaamde Instant Restaurant-fase van die kompetisie, in 'n poging om beoordelaars David Higgs en J'Something te beïndruk en uiteindelik met R1 miljoen as prysgeld weg te stap.
Hier is die eerste vyf spanne van hoopvolle tuiskokke wat aan die derde seisoen gaan deelneem:
Palesa M (34) en Palesa N (31) – beste vriendinne van Johannesburg
Palesa en Palesa. (Foto: Verskaf)..
Hulle is reeds vir vyf jaar vriendinne. Palesa M is 'n uitvoerende beampte van 'n media-agentskap, ambassadeur vir die Verenigde Nasies (VN) en stigter van 'n niewinsgewende organisasie wat die jeug bemagtig. Palesa N is 'n digitale ontwerper en albei het onlangs hulle eie modereekse begin.
Palesa N se ouers bestuur die afgelope 25 jaar 'n restaurant vanuit hul huis en dit is waar sy daarop verlief geraak het om te kook. Palesa M se inspirasie kom van haar ouma, wat haar aan die kombuis blootgestel het op 'n jong ouderdom en haar verskillende tegnieke geleer het.
Terwyl Palesa M se kookstyl avontuurlustig, kreatief en intuïtief is, is Palesa N s'n meer tradisioneel met 'n moderne invloed.
"Ons verdeel ons werkslading in die kombuis eweredig en is altyd gretig om mekaar te help. Ons het vir MKR SA ingeskryf omdat dit 'n wonderlike platform is vir my en Palesa om te doen waarvoor ons lief is – kook. En die kersie op die koek is dat ons dit saam kan doen," sê Palesa M.
Brett (50) en Aidan (25) – pa en seun van Fourways
Brett en Aidan. (Foto: Verskaf)
Brett en Aidan is die eienaars van die Father & Son-geleentheidsmaatskappy en is onafskeidbaar. Hulle werk, speel en kook saam.
"Hy is my beste vriend. Ek was 'n enkelpa en die tweeling is nog altyd by my. Ons het saam die wêreld platgereis terwyl ons gholf speel en al drie my kinders beteken die wêreld vir my," sê Brett.
Daar gaan nie 'n dag verby wat dié pa en seun mekaar nie sien of met mekaar praat nie. Brett kook reeds van die ouderdom van ses af.
"Ek het met baie kos geëksperimenteer toe ek 'n kind was. Ek het die lugmag se kombuis bestuur, wat my baie geleer het. Nadat my gholfloopbaan tot 'n einde gekom het, het ek twee restaurante geopen en baie geleer by die sjefs."
"Ek is mal oor pap en beesbors (brisket) wat langs die pad verkoop word. Vir R30 kry jy sous en boneslaai daarmee saam. Ek eet dit so gereeld dat ek 'n rekening het by die man saam met wie ek werk," voeg Aidan by.
Karen (34) en Tenille (39) – ma's van Alberton
Karen en Tenille. (Foto: Verskaf)
Karen en Tenille het ontmoet deur hulle mans, wat saam op skool was. Hulle is reeds vir 16 jaar onafskeidbaar.
Karen is 'n voltydse ma en Tenille is 'n oogkundige.
"Wanneer die lewe vir my suurlemoene gee, skink ek die tequila," sê Tenille oor haar positiewe uitkyk op die lewe. Sy is mal oor haar vennoot.
"Sy het 'n hart van goud en 'n senuweeagtige giggel wat aansteeklik is."
Karen beaam dit. "Ons werk goed saam en vul mekaar se leë spasies. Ons proe en bemoedig mekaar. Tenille is 'n ongelooflik positiewe mens en sal altyd die silwer randjie in enige situasie vind. Sy het my geleer om die situasie te neem en daaruit te leer – en dit positief te maak."
Hulle geniet dit om Asiese geure te meng met tradisionele geure, maar verkies dit om by hulle wortels te bly. Karen se gunsteling-bestanddeel is botter.
Retha (30) en Tshepi (29) – stralerjakkers van Johannesburg
Retha en Tshepi. (Foto: Verskaf)
Retha en Tshepi is onderskeidelik van Oaklands en Craighall afkomstig. Tshepi is die beplanner en denker, terwyl Retha die wedywerige een is.
"Ek het myself geleer kook en resepte geleer, veral wanneer dit kom by gesonde kos. Dit is vir my belangrik. Gesonde kos kan smaakvol wees, maar ek is altyd nuuskierig oor hoe ver ek my kookvernuf kan druk," sê Retha.
Tshepi het geleer kook en bak by haar beste vriend en hou daarvan om nuwe goed by haar suster te leer.
"Ek hou daarvan om internasionale resepte te verken, veral Mediterreense kosse en Asiese resepte. Ek hou van groente, veral babaspinasie, broccoli, aspersies, wortels, soetpatats en blomkool," sê sy.
Nevi (48) en Craig (49) – getroude paartjie van Bedfordview
Nevi en Craig. (Foto: Verskaf)
Nevi en Craig het 20 jaar gelede in 'n koffiewinkel ontmoet en is 12 jaar getroud. Craig is die direkteur van 'n gasvryheidsmaatskappy en Nevi is die eienaar van 'n geleentheidsmaatskappy.
Terwyl Nevi onder druk floreer, raak Craig maklik verbouereerd.
"Ek en Craig hou daarvan om redes te vind om mense en kos bymekaar te bring. Ons kombuis is die lewe en siel van ons huis. Almal kom daar byeen terwyl maaltye gekook word en nageregte voorberei word," sê Nevi.
"Oor die jare het ons baie komplimente ontvang oor ons kooktalent en verskeie mense het ons aangeraai om vir MKR SA in te skryf. Die tydsberekening was nou perfek."
Hulle droom is om te reis en die koshoofstede van die wêreld te besoek. "Die eerste ding wat ons doen wanneer ons 'n vreemde land besoek, is om die kos en kultuur te ervaar. Ons wil betrokke raak by restaurante en eetplekke in die buiteland en moontlik 'n blog begin waarin ons ons ervaringe kan deel."
My Kitchen Rules SA sal vanaf Sondag 19 September om 18:00 op M-Net, DStv-kanaal 101, uitgesaai word. Dit sal ook op DStv Catchup en Explora beskikbaar wees.
Ek bly alleen op 'n plaas in Afrika, diep in die bos. Ek moet my eie kos maak. Ek kan seker nie deelneem nie, maar ek kan doen met 'n kok/sjef in hierdie reuse kasarm van 'n huis waarin ek alleen bly.